CELEX: 32019D1202
Language: el
Date: 2019-07-12 00:00:00
Title: Εκτελεστική απόφαση (ΕΕ) 2019/1202 της Επιτροπής, της 12ης Ιουλίου 2019, για τα εναρμονισμένα πρότυπα για τις συσκευές και τα συστήματα προστασίας που προορίζονται για χρήση σε εκρήξιμες ατμόσφαιρες τα οποία εκπονήθηκαν προς υποστήριξη της οδηγίας 2014/34/ΕΕ του Ευρωπαϊκού Κοινοβουλίου και του Συμβουλίου

15.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 189/71
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1202 ΤΗΣ ΕΠΙΤΡΟΠΗΣ
         της 12ης Ιουλίου 2019
         για τα εναρμονισμένα πρότυπα για τις συσκευές και τα συστήματα προστασίας που προορίζονται για χρήση σε εκρήξιμες ατμόσφαιρες τα οποία εκπονήθηκαν προς υποστήριξη της οδηγίας 2014/34/ΕΕ του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 6,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 12 της οδηγίας 2014/34/ΕΕ του Ευρωπαϊκού Κοινοβουλίου και του Συμβουλίου (2), προϊόντα τα οποία συμμορφώνονται με τα εναρμονισμένα πρότυπα ή με μέρη αυτών, τα στοιχεία αναφοράς των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, τεκμαίρεται ότι συμμορφώνονται προς τις ουσιώδεις απαιτήσεις υγείας και ασφάλειας τις οποίες αφορούν τα πρότυπα ή τα μέρη αυτών και οι οποίες ορίζονται στο παράρτημα II.
                  
               
                     (2)
                  
                  
                     Με την επιστολή BC/CEN/46-92 — BC/CLC/05-92 της 12ης Δεκεμβρίου 1994, η Επιτροπή υπέβαλε στην Ευρωπαϊκή Επιτροπή Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (CENELEC) αίτημα για την εκπόνηση και την αναθεώρηση εναρμονισμένων προτύπων προς υποστήριξη της οδηγίας 94/9/ΕΚ του Ευρωπαϊκού Κοινοβουλίου και του Συμβουλίου (3). Η εν λόγω οδηγία αντικαταστάθηκε από την οδηγία 2014/34/ΕΕ χωρίς να μεταβληθούν οι βασικές απαιτήσεις υγείας και ασφάλειας που ορίζονται στο παράρτημα II της οδηγίας 94/9/ΕΚ.
                  
               
                     (3)
                  
                  
                     Ειδικότερα, ζητήθηκε από τις CEN και CENELEC να εκπονήσουν ένα πρότυπο για τον σχεδιασμό και τις δοκιμές των συσκευών που προορίζονται για χρήση σε εκρήξιμες ατμόσφαιρες — μέρος 0: Γενικές απαιτήσεις όπως αναφέρονται στο κεφάλαιο I.1 του προγράμματος τυποποίησης που συμφωνήθηκε μεταξύ της CEN, της CENELEC και της Επιτροπής και επισυνάπτονται στο αίτημα BC/CEN/46-92 — BC/CLC/05-92. Ζητήθηκε επίσης από την CEN και την CENELEC να αναθεωρήσουν τα υφιστάμενα πρότυπα με σκοπό την εναρμόνισή τους με τις βασικές απαιτήσεις υγείας και ασφάλειας της οδηγίας 94/9/ΕΚ.
                  
               
                     (4)
                  
                  
                     Βάσει του αιτήματος BC/CEN/46-92 — BC/CLC/05-92, η CENELEC αναθεώρησε το πρότυπο «EN 60079-0:2012 + A11:2013 Εκρηκτικές ατμόσφαιρες — Μέρος 0: Συσκευές — Γενικές απαιτήσεις (IEC 60079-0:2011 τροποποιημένο + IS1:2013)». Ως αποτέλεσμα της εν λόγω αναθεώρησης, η CENELEC υπέβαλε στην Επιτροπή το πρότυπο «EN IEC 60079-0:2018: Εκρηκτικές ατμόσφαιρες — Μέρος 0: Συσκευές — Γενικές απαιτήσεις (IEC 60079-0:2017)».
                  
               
                     (5)
                  
                  
                     Η Επιτροπή αξιολόγησε, από κοινού με τη CENELEC, κατά πόσον το πρότυπο «EN IEC 60079-0:2018» που εκπόνησε η CENELEC είναι σύμφωνο με το αίτημα BC/CEN/46-92 — BC/CLC/05-92.
                  
               
                     (6)
                  
                  
                     Το πρότυπο «EN IEC 60079-0:2018» πληροί τις απαιτήσεις που επιδιώκει να καλύψει και οι οποίες ορίζονται στο παράρτημα II της οδηγίας 2014/34/ΕΕ. Επομένως, είναι σκόπιμο να δημοσιευθούν τα στοιχεία αναφοράς αυτού του προτύπου στην Επίσημη Εφημερίδα της Ευρωπαϊκής Ένωσης.
                     
                  
               
                     (7)
                  
                  
                     Το πρότυπο «EN IEC 60079-0:2018» αντικαθιστά το πρότυπο «EN 60079-0:2012». Επομένως, είναι αναγκαίο να αποσυρθούν τα στοιχεία αναφοράς του προτύπου «EN 60079-0:2012» από την Επίσημη Εφημερίδα της Ευρωπαϊκής Ένωσης. Για να δοθεί στους κατασκευαστές επαρκής χρόνος προετοιμασίας για την εφαρμογή του αναθεωρημένου προτύπου, είναι αναγκαίο να αναβληθεί η απόσυρση των στοιχείων αναφοράς του προτύπου «EN 60079-0:2012».
                  
               
                     (8)
                  
                  
                     Η συμμόρφωση με εναρμονισμένο πρότυπο αποτελεί τεκμήριο συμμόρφωσης με τις αντίστοιχες ουσιώδεις απαιτήσεις που καθορίζονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς αυτού του προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα στοιχεία αναφοράς του εναρμονισμένου προτύπου «EN IEC 60079-0:2018, Εκρηκτικές ατμόσφαιρες — Μέρος 0: Συσκευές — Γενικές απαιτήσεις (IEC 60079-0:2017)», που εκπονήθηκε προς υποστήριξη της οδηγίας 2014/34/ΕΕ, δημοσιεύονται στην Επίσημη Εφημερίδα της Ευρωπαϊκής Ένωσης.
         
         
            Άρθρο 2
            Τα στοιχεία αναφοράς του εναρμονισμένου προτύπου «EN 60079-0:2012 + A11:2013, Εκρηκτικές ατμόσφαιρες — Μέρος 0: Συσκευές — Γενικές απαιτήσεις (IEC 60079-0:2011 τροποποιημένο + IS1:2013)», που εκπονήθηκε προς υποστήριξη της οδηγίας 2014/34/ΕΕ, αποσύρονται από την Επίσημη Εφημερίδα της Ευρωπαϊκής Ένωσης από τις 6 Ιουλίου 2021.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 12 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 316 της 14.11.2012, σ. 12.
         
            (2)  Οδηγία 2014/34/EΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για την εναρμόνιση των νομοθεσιών των κρατών μελών σχετικά με τις συσκευές και τα συστήματα προστασίας που προορίζονται για χρήση σε εκρήξιμες ατμόσφαιρες (ΕΕ L 96 της 29.3.2014, σ. 309).
         
            (3)  Οδηγία 94/9/ΕΚ του Ευρωπαϊκού Κοινοβουλίου και του Συμβουλίου, της 23ης Μαρτίου 1994, σχετικά με την προσέγγιση των νομοθεσιών των κρατών μελών για τις συσκευές και τα συστήματα προστασίας που προορίζονται για χρήση σε εκρήξιμες ατμόσφαιρες (ΕΕ L 100 της 19.4.1994, σ. 1).